הרב **שמואל טל** (נולד בכ"ט באלול ה'תשכ"ב, 27 בספטמבר 1962) הוא ראש ישיבת תורת החיים ביד בנימין (בעבר, בנווה דקלים שבגוש קטיף). השתייך לציונות הדתית עד סמוך לביצוע תוכנית ההתנתקות, במסגרתה פונתה ישיבתו. בעקבות התוכנית החל להוביל קו אידאולוגי המתייחס למדינת ישראל באופן מסויג.

קורות חייו
----------

נולד בבני ברק בשם **שמואל לנגנטל**, בנם של עו"ד בן ציון לנגנטל ולאה לנגנטל, שהייתה מנהלת תיכון עירוני דתי אולפנה לבנות בני ברק.

למד בתלמוד תורה "זיכרון מאיר" של החינוך העצמאי ובבית הספר סגולה בבני ברק. לאחר מכן למד בישיבה התיכונית "נתיב מאיר" בירושלים. לפני סיום לימודיו, עבר ללמוד בישיבת הכותל. על פי הכוונת ראש הישיבה, הרב ישעיהו הדרי, הגיע אל הרב ישראל זאב גוסטמן, ראש ישיבת נצח ישראל, שאיתו למד בחברותא תקופה ארוכה. לאחר מכן עבר לישיבת מרכז הרב. בתקופה זו התחתן עם יפעת לבית ליפשיץ. לאחר נישואיו עבר לישיבת מעלות התורה בראשותו של הרב שמואל אוירבך.

לאחר כשלוש שנים, החל לשמש כר"מ בישיבת שעלבים. למד בחברותא עם הרב יצחק שלמה זילברמן את תורת הקבלה. בנוסף לרבנים אלו, הרב טל מחשיב כרבותיו את הרב יוסף קאפח הבקי בגרסאות הרמב"ם בספר יד החזקה כפי שהיה מקובל ללמוד אצל יהדות תימן, הרב אריה בינה והרב אברהם שפירא הרב הראשי האשכנזי. בנוסף הרב טל בעל גישה אוהדת כלפי שיטתו של הרב גדליה נדל תלמיד החזון אי"ש.

בשנת 1995 הקים הרב יגאל קמינצקי, רב גוש קטיף, את כולל מג"ל בנווה דקלים, והזמין את הרב טל לעמוד בראשו. בראשותו הפך כולל זה בשנת 1997 לישיבה גבוהה, בשם "תורת החיים". בתקופה זו, למד קורסים באוניברסיטה הפתוחה.

במהלך תוכנית ההתנתקות פונתה הישיבה ועברה ליד בנימין, וכיום לומדים בה כמאתיים תלמידים ואברכים. עם השנים הוקמו ביוזמת הרב טל מוסדות נוספים סביב הישיבה: תלמוד תורה בשיטת זילברמן, מוסדות לבנות - בית ספר יסודי, אולפנה, ומדרשה תורנית לנשים - כולם בשם טׂהר, ארגון לקירוב רחוקים והפצת יהדות בשם "מתוך אהבתו", מכונים לבעלי תשובה ולבעלות תשובה, בית ספר לקולנוע יהודי ובית ספר לייעוץ תורני, שכולל גם מרכז טיפול.

בנוסף לארגונים סביב הישיבה, יזם הרב טל ב-1997 את הקמת העיתון "מקור ראשון" בגלגולו הראשון, אשר היה בבעלותו עד לפשיטת רגל ב-1999.

על המעבר ליד בנימין, בעקבות ההתנתקות, סיפר הרב טל חודשים אחדים לאחר מכן: "המעבר היה מורכב. הגענו למקום עם הרבה צער ובכי על שעברנו, גם מבחינה אישית, אך בעיקר עצובים ומודאגים על חילול השם הגדול, על הפגיעה ברצונו ובכבודו של מלך עולם; על שלטון זרים המנוכר למלכות ה' ששולט ומצליח. בכינו על פלטרין של מלך שנמסר בידי זרים ועל המצב של עם ישראל. משפחותינו היו עייפות ומותשות מכל התקופה האחרונה שכללה מאבק, הרבה מסירות נפש, הרבה עבודה גופנית ועבודה שבלב. מצד שני התפללנו שנזכה לצמיחה מחודשת במקום החדש הזה. הכנסת האורחים שלה זכינו מצד המועצה והתגייסותה מכל הבחינות – פיזית, טכנית, נפשית, סוציאלית וחינוכית - לעזור לנו, איפשרה לנו נחיתה יותר רכה, ולאסוף את עצמנו לדרך המחכה לנו הלאה."

הרב אליהו בקשי דורון בחנוכת בית המדרש בישיבת תורת החיים יחד עם הרב שמואל טל
כחלק מתוכנית לייהוד הגליל, בשנת 2011, עודד הרב טל גרעין תורני מתלמידי הישיבה הוותיקים להתיישב בנוף הגליל. הגרעין פעיל בעיר בתחומי החינוך, הרווחה והקירוב ונכון לשנת 2024 שותפים בו 45 משפחות מבוגרי הישיבה. 

לפני ביצוע תוכנית ההתנתקות ערך סבב ביקורים אצל רבנים חרדים במטרה לשכנעם לפעול לביטול התוכנית.

בשנת 2008 החל לפעול למען חוזרים בתשובה והקים מוסדות עבורם, ובשנת 2016 יזם ישיבה המיועדת לתת מענה לנוער חרדי.

הרב שמואל טל אצל הרב חיים קניבסקי
הרב שמואל טל עם הרב עובדיה יוסף

דעותיו
------

גישתו ההלכתית וההשקפתית של הרב טל היא עצמאית, ומסקנותיו מורכבות משלל דרכים וגישות. לשיטתו, יש חובה לחקור ולדון בבירור ההלכה באופן עצמאי, וניתן אף לחלוק על פסיקות מקובלות אם כך מתברר מתוך העיון, אך זאת בתנאי שהחולק ראוי לכך. הוא נוהג כך בעצמו.

בין היתר, על פי פסיקתו נוהגים בישיבתו רבים מתלמידיו להניח תפילין כל היום ולא רק בשעת התפילה (אם כי הוא אסר על תלמידיו הליכה ברחוב כשהם מניחים תפילין, כדי שלא תיווצר להם תדמית של חריגים בחברה), ולהטיל בציצית פתיל תכלת. תיקן תקנות שונות לתלמידיו, ובהן איסור על חתונה שעלותה מעבר ל-37,000 ש"ח (סכום שמשתנה עם השנים בהתאם למציאות המשתנית) והדרכה שלא להתגייס לצה"ל לפני תום שלוש שנות לימוד בישיבה (חלק מבני ישיבתו מתגייסים לנח"ל החרדי, חלק אינם מתגייסים כלל, וחלקם הולך למסלול השירות האזרחי).

### השקפתו הפוליטית

השקפתו של הרב טל לאחר ההתנתקות מהווה שילוב בין ההשקפה החרדית להשקפה הדתית-לאומית. הוא מזהה את שיבת ישראל לארצו כתהליך הקשור באתחלתא דגאולה, אך דוחה את הציונות החילונית ואינו מכיר במדינת ישראל כישות בעלת ערך דתי חיובי. לשיטתו, יש לחתור להחליף את מוסדות המדינה כולם על ידי הקמת חלופות אמוניות-יהודיות בכל התחומים (תקשורת, אקדמיה, ועוד), אם על ידי שינוי מבפנים איפה שאפשר או הקמת מוסדות כאלה בצורה עצמאית לחלוטין:

> 
> שאלתי כבר כמה פעמים צעירים דתיים לאומיים: האם היית רואה את אל ג'זירה לו הייתה משדרת בעברית? האם היה קורא את א-נהאר לו היה מודפס בעברית? האם היית הולך ללמוד באוניברסיטת ביר זית לו היו מלמדים שם גם בעברית? הצעירים הזדעקו: חס וחלילה. איך ייתכן לראות את הטלוויזיה של האויב, ללמוד אצל האויבים? בשום אופן לא!
> 
> 
> ואז שאלתי אותם: מדוע אינך מבין שערוץ 2 הוא בעצם אלג'זירה בעברית, או ש"ידיעות אחרונות" הוא א-נהאר בעברית, וכל האוניברסיטאות בארץ הן של האויב הרוחני העומד כנגד עם ישראל ותורתו? העיתונים האלה שוב ושוב יורקים עליו, כותבים נגדו, חוטאים ומחטיאים ולוחמים בקודשי ישראל, הם האויב הרוחני שלו, והוא שב ורוכש אותם ומממן אותם. קונה ובוכה. בועטים באוניברסיטאות בכל הקדוש והיקר לו, והוא ממשיך לצבוא על דלתותיהן.
> 
> 
> 
> 

יחסו הביקורתי למדינה התגבש עקב תוכנית ההתנתקות, כאשר בחודשים שקדמו לביצועה העביר לתלמידיו סדרת שיעורים שבהם שטח את השקפתו החדשה, ולפיה, בין השאר, אין לומר "הלל" ביום העצמאות, ויש להעביר את החגיגות על תהליך הגאולה ליום ירושלים, שמשמעותו הדתית ברורה יותר. גם יחסו לצה"ל הוא דו-ערכי, עקב הוראות הפתיחה באש הנוקשות וכן בגלל שירות נשים בצה"ל שיוצר בעיניו איום חמור על ערכי הצניעות. לתלמידיו החפצים להתגייס הוא מורה על שירות דרך מסגרת הנח"ל החרדי, שבו לא קיימות בעיות צניעות. בתקופת תוכנית ההתנתקות הצטרף לקוראים לסרב פקודה. ובמרץ 2017 שיגר מכתב תמיכה לבצלאל סמוטריץ' שקרא "להציל את הצבא מציפורני הפוסט-מודרניזם הקיצוני".

בבחירות לכנסת השבע עשרה והשמונה עשרה הביע את תמיכתו במפלגת ש"ס. גם בית הספר טוהר שהיה בנשיאותו משתייך לרשת מעיין החינוך התורני של ש"ס, ולא לממ"ד.

### מקורות הגותו

הרב טל יונק את תורתו והגותו ממקורות רבים בכל ענפי התורה לדורותיהם, החל כמובן בתנ"ך עצמו, ועבור בחז"ל, ודרך גדולי עולם ראשונים ואחרונים, חכמי אשכנז וחכמי ספרד וחכמי תימן, מתנגדים וחסידים, בעלי הקבלה ובעלי המוסר. את תלמידיו הוא מדריך ללמוד ממגוון בתי מדרשות.

בהדרכה ללימוד תורה, הרב טל לומד ומדריך ללמוד גמרא בעיון באופן של "אליבא דהלכתא", דהיינו: בירור ההלכה ומסקנתה, מתוך סוגיות הגמרא והעיון בהם הדק היטב, דרך המפרשים לדורותיהם: הגאונים, הראשונים, הטור והשו"ע ונושאי כליהם ופוסקים אחרונים. דרך לימוד זה, יש בה עיון חזק מאוד ומיצוי הסוגיה עד תומה, ביחד עם חתירה מתמדת לפסיקת ההלכה, והחשבת הנפקא מינה הלכה למעשה מכל שיטה ומכל דיון.

הרב טל רואה בלימוד באופן זה גם העצמה חינוכית חשובה: לימוד באופן זה משריש בלב הלומד את ההכרה שאין דבר חשוב בעולמו מלבד עשיית רצון ה'. כל מאווייו נתונים לדעת כיצד יקיים את רצון ה' בדרך הנכונה והמדויקת ביותר, ומתוך כך מתחזק בקרבו הרצון לדבוק בדרך האמת ולתקן את מידותיו, להשתפר, להשתכלל ולהתעלות.

בלימוד עיון באופן זה מקיפים בישיבה את רוב תחומי ההלכה למעשה, בהם נתקלים בחיי היום-יום, ויודעים את כללי ושורשי הסוגיות המרכזיות בכל נושא: הלכות שבת, יום טוב, חול המועד, חמץ ומצה, ברכות, תפילה, קריאת שמע, תפילין, מזוזה וציצית, שביעית, לשון הרע, איסור והיתר ועוד. כל זאת, מלבד תוכנית בקיאות היקפית בגמרא ובטור ובית יוסף, אשר נלמדת בשעות אחרות.

הרב טל טוען כי זו הייתה שיטת הלימוד המקובלת בקרב רבים מגדולי ישראל ובישיבותיהם מאז ומעולם, וכך הם הדריכו והתבטאו באופן נחרץ. כך גם עודדו כמה מגדולי ישראל, כמו הרב שלמה זלמן ובנו הרב שמואל אוירבעך, הרב מרדכי אליהו, הרב עובדיה יוסף, הרב שלמה משה עמאר, ועוד, את ראש הישיבה הרב טל, ללמוד וללמד.

בלימוד בקיאות מדריך הרב טל להקיף מסכתות בהבנת הפשט ובקצב מהיר, ועם חזרות רבות. גם זאת על פי מקורות רבים המדריכים ללמוד כך, ובהדרכתם של גדולי ישראל כמו הגרש"ז אוירבעך, הרב יצחק שלמה זילברמן והרב עובדיה יוסף.

בלימוד החסידות הרב טל מלמד ועוסק בעיקר בתורתם וכתביהם של בני הדור הראשון והשני של החסידות, כגון מסורות המגיד ממזריטש אודות הבעל שם טוב, תורת רבי אלימלך מליז'נסק, החוזה מלובלין, המגיד ממזריטש עוד. ומבעלי המוסר והליטאים הוא מרבה לאזכר את הגר"א והרמח"ל.

עיקרי השפעתם של גדולי החסידות בהגותו, הם התפיסה וההדרכה כי יחסינו עם ה' הוא כיחס של אב ובנים. על כן הקשר עם ה' צריך להיות קשר פשוט וטבעי עם אמונה ברורה עד היכן מגיעה אהבת ה' אלינו ורוצה בטובתנו הגשמית והרוחנית, יחד עם יראת הרוממות. הרב טל מרבה לחזק ולעודד ולהזכיר מקורות על כך שכל הייסורים נועדו לרומם את האדם להתקשר חזק יותר עם ה', ולהיות כלי מחזיק ברכה בעבודת ה' ובהשפעה לכלל. כמו כן הדיבור עם ה' בתפילה צריך להיות כדבר בן לאביו ואיש אל רעהו. כמו כן הרב מדריך ומעודד, כדרכם של גדולי החסידות, ליצור חבורות המתחזקים יחד בעבודת ה' ובעבודת הנפש. וכן ללמד זכות על עם ישראל, להתפלל עליהם ולקרבם בעבותות אהבה. גם ההדרכה לראות את כל תחומי החיים כעבודת ה' ולא רק בלימוד התורה, מבוססת רבות על הדרכתם של גדולי החסידות, יחד עם שיטת תורה עם דרך ארץ של הרש"ר הירש. אולם לדעת הרב טל, בהיותנו בארץ ישראל וכחלק מתהליך הגאולה יש לאמירה זו משנה תוקף גם ברמה האישית ועוד יותר ברמה הציבורית.

תפיסתו ההשקפתית על התקופה ומאורעות הזמן, היא תפיסה שאנו בתהליכי גאולה מובהקים, וכן כי עלינו לפעול ב"אתערותא דלתתא" לכונן בארץ ישראל מערכות חיים שלמות המעניקות מענה לכלל תחומי החיים, וביחד עם זאת יש להקפיד שהכל יהיה "על טהרת הקודש" ולהיזהר ממתן לגיטימציה ושותפות אידאולוגית עם גופים חילוניים ותפיסות חילוניות. תפיסה זו מושפעת רבות בעיקר מתורתו של הרב יצחק ברויאר וסבו הרש"ר הירש. כמו כן הוא דולה רבות מהשקפתו של הגר"א בספרו קול התור ומתלמידי הגר"א כגון הרב חיים מוואלוז'ין, וכפי שקיבל הרב טל מרבו הרב יצחק שלמה זילברמן. כמו כן, מזכיר הרב טל דמויות מופת אשר אינם מוכרים דיים בתודעה הציבורית, ואשר שלבו גם הם את דרך ההליכה עם התורה והנאמנות לה' ללא פשרות, ביחד עם חתירה לעשיה ובנית מערכות חיים בארץ ישראל: הרב שמואל הלר, הרב עקיבא יוסף שלזינגר, האדמו"ר מהוסיאטין, הרב יואל משה סלומון, הרבי מלובביץ', הרב'ה מקלויזנבורג, ועוד. כמו כן גישה זו נסמכת רבות על תורתו והגותו של הרב יצחק ברויאר.

על אף שהרב טל למד קורסים במגוון מקצועות באוניברסיטה הפתוחה, וכן מדריך את תלמידיו להכיר את חכמת הבריאה ואת עולם המדע הריאלי, הרב מתנגד להשתית ולשלב השפעות הגותיות חוץ-תורניות בבניית השקפת העולם האידאולוגית, בהכתבת המוסר, ובבניין וריפוי הנפש. לשיטתו, גם לימודים שאינם תורניים במובהק מושפעים מן ההגות העומדת בבסיסם, ועליהם להיעשות מתוך גישה יהודית. הרב טל מתבסס על הדרכת חז"ל (איכה רבה ב, יג): "חכמה בגויים תאמין, תורה בגויים אל תאמין", וטוען כי כל הדרכה והוראה כיצד לנהל נכון את חיינו נקראת "תורה". על כן הוא משקיע רבות, ואף קורא להשקעה של בני תורה, בבניין ופיתוח כלים אלטרנטיביים מקיפים לריפוי הנפש ולתחומים נוספים האמורים להיות מושפעים אך ורק מתוך התורה.

הרב טל מחנך רבות לדאוג לטובתו של כלל עם ישראל, הן בכל עשייתנו האישית שתהיה מתוך תודעת שליחות ולמען הכלל, והן בהקמת תוכניות ומוסדות שיוכלו להשפיע ולהועיל. על הכל חופף החיבור לה', והסלוגן "למען שמו באהבה".

הרב שמואל אוירבך בביקור בישיבת תורת החיים יחד עם הרב שמואל טל

ספריו
-----

 ערך מורחב – **טל חיים**  

הרב טל מקבל את פרס הרב טולידאנו לספרות תורנית, מהרב הראשי לישראל לשעבר, הרב ישראל מאיר לאו
סדרת ספרי העיון "**טל חיים**", מאגדת חקירות בסוגיות הלכתיות שונות ומבוססת על שיעורים שמסר בישיבתו, ואשר הוא כותב בעצמו. יצאו לאור תשעה ספרים העוסקים בהלכות שבת, ברכות, פסח, בשר בחלב ותערובת, כללי הוראה, קריאת שמע ותפילה, ציצית ותפילין. כמו כן יצאו לאור שישה ספרי "טל חיים" המבוססים על שיחות שמסר בישיבתו בנושאים: הימים הנוראים (בעברית ובאנגלית), פורים, פסח, ושלושה כרכים של שיחות על ספר תהילים.

לספריו מצורפות הסכמות מרבנים ממגזרים שונים, ובהם הרבנים יוסף שלום אלישיב, שמואל אוירבך, עובדיה יוסף, מרדכי אליהו, אברהם שפירא, מאיר מאזוז וברוך דב פוברסקי.

בשנת ה'תשס"ז (2007) זכה בגין סדרת ספריו בפרס הרב מימון לספרות ומחקר תורניים. בנימוקי הפרס כתבו השופטים:
"יש במחבר... שילוב נפלא של תורה ומדע. לפנינו לא רק גאון צעיר עם עתיד מבטיח, אלא גם תלמיד חכם עם עבר... יש בספר הסכמות של כל גדולי התורה וגם בכך יש בספר תקדים לא רגיל."

הכרך על בשר וחלב ותערובות שיצא בתשע"ג זיכה אותו בפרס הרב טולידאנו לספרות תורנית לשנת תשע"ו.

בנוסף, יצאו כמה מהדורות של **מדריך להתבוננות** (למהדורה הרביעית באתר היברובוקס), המבוססים על שיעוריו.

מחלוקת רבנים על התנהלותו
------------------------

במאי 2019 התפרסמו טענות על התנהלות לא אתית של הרב טל, הטענות הושמעו על ידי הרב שמואל אליהו, והן כללו טענות לקשרים פסולים עם נשים, ייעוץ "על פי רוח הקודש" והחזקת תמונות תועבה במחשבו האישי. הטענות נידונו בבית דין שהוקם בידי הרב אשר וייס, בהסכמת הרב שמואל אליהו. ביולי 2019 פרסם בית הדין את מסקנותיו. בית הדין פסק כי "מעולם לא נגע הרב טל ואף לא באצבע קטנה באשה מלבד אשתו", ביקר את היסמכותו של הרב טל על רוח הקודש וכינה את הקשר שקיים בעקבות כך עם אישה "פסול ביסודו". באשר לטענות על קשרים עם נשים נוספות, כתב בית הדין כי לא נמצא סימוכין לדברים אלו. בית הדין דחה את טענות הרב אליהו להחזקת תמונות תועבה על ידי הרב טל, וכינה אותן "שפיכות דמים שנעשתה על ידי אנשים בלתי אחראים". לנוכח זאת ולאור העובדה שהרב טל הביע חרטה בפני בית הדין, פסק בית הדין כי הרב טל יוכל להמשיך לעמוד בראשות הישיבה וללמד תורה, אך עליו לא להתרכז בעיסוק בהנהגה ציבורית ולהימנע מעצות בנושאים אישיים כגון זוגיות ורפואה וכן להימנע מקבלת נשים לשיחות (דבר שהרב טל הפסיק מעצמו עוד קודם). עוד פסק בית הדין כי על הרב טל להודיע ברבים "באמת ובתמים, בעל פה ובכתב, שכל ההישענות על רוח הקודש בטעות יסודה ולחדול לחלוטין מדרך זו". לאחר פרסום הפסק, דיבר הרב טל בפני תלמידיו ואמר כי טעה בעניין רוח הקודש שייחס לעצמו.

בתגובה פרסמו הרב דוב ליאור והרב חיים דרוקמן מכתב שבו כתבו שהחלטת בית הדין תמוהה, והביעו את דעתם כי עקב העובדות שהתבררו בבית הדין, הרב טל אינו ראוי לעמוד בראשות ישיבה או להוות דמות חינוכית. אל המכתב הצטרפו כמה עשרות רבנים נוספים מן הציונות הדתית, בהם הרבנים אליקים לבנון, יהושע שפירא ויובל שרלו. מנגד, הרבנים מאיר מאזוז, אביגדור נבנצל, זלמן נחמיה גולדברג ורצון ערוסי קראו להישמע לפסק הדין ולהיזהר מלקבל שמועות רעות או דברי בלע על הרב טל. בעקבות הפרשה שני המוסדות היסודיים השייכים לרשת "בני יוסף" הועברו מאחריות עמותת תורת החיים לאחריות המועצה האזורית נחל שורק.

בינואר 2020 פרסמו הרבנים חיים דרוקמן, דב ליאור, יעקב אריאל, יהושע שפירא ואליקים לבנון מכתב שבו נאמר כי "בעקבות גילויים חדשים על קשרים אינטימיים של הרב טל עם אשה נוספת, עובדת הישיבה, התנהגותו מחללת שם שמים ומבזה את תורת ישראל, הוא מהווה דמות חינוכית שלילית וחל איסור מוחלט ללמוד בכל מוסדותיו". עורך דינו של הרב טל מחה על שהרבנים לא ביררו את העובדות מול הרב. במכתב תגובה שעליו חתומה הנהלת מוסדות תורת החיים נאמר כי "מה שנכתב אודות 'הפרשייה החדשה' הינו שקר וסילוף". במקביל פרסמו 26 רבנים ממוסדות הישיבה מסמך תמיכה ברב טל, בו הציגו את נקודת מבטם. גם הרב נבנצל פרסם כי בירר את הדברים ומצא שאין בסיס לטענות החדשות. בנוסף, הרבנים יגאל כהן והחיד"א אברג'יל הביעו גם הם תמיכה ברב טל בשיעורים שהעבירו בישיבה.

מאז העבירו רבנים שונים שיעורים בישיבת תורת החיים שבראשות הרב טל, פיזית או דרך הזום וחלקם אף התייחסו במפורש למחלוקת הרבנים והביעו תמיכה ברב טל ובישיבה. בין השאר מסרו שיעורים הרב ישראל אריאל, הרב אהרון בוטבול, הרב יצחק בצרי, הרב יצחק ברדא, הרב אברהם יוסף, הרב עובדיה יוסף (הנכד), הרב מיכאל לסרי, הרב מנחם מקובר, הרב דניאל סטבסקי, הרב משה צוריאל, הרב יצחק רצאבי. בשנת 2023 החל הרב ארל'ה הראל ללמד בישיבתו של הרב טל.

חיים אישיים
-----------

אחיו הוא חבר הכנסת לשעבר נחום לנגנטל ואחותו הייתה יפה 'יפי' גליק ז"ל, אשתו של ח"כ לשעבר ופעיל הר הבית יהודה גליק.

הרב טל נשוי ליפעת (לבית ליפשיץ), המלמדת במוסדות שבראשותו ביישוב יד בנימין. לזוג תשעה ילדים, שישה בנים ושלוש בנות. בין בניו הזמר הראל טל, והרב דביר טל שמשמש כר"מ בישיבה ביד בנימין.  
הרב טל מתגורר ביד בנימין.

קישורים חיצוניים
----------------

ויקישיתוף מדיה וקבצים בנושא **שמואל טל** בוויקישיתוף
* שמואל בן בנציון טל (1962-), דף שער בספרייה הלאומית

**ממאמריו ושיעוריו**:

* רשימת המאמרים של שמואל טל באתר רמב"י
* שיעורים באתר יוטיוב
* שיעורים בערוץ הידברות
* שיעורים באתר ישיבה
* מאמרי הרב טל בקובצי PDF באתר ספריית אסיף
* מאמרי הרב טל באתר "טל חיים"
* שיעורי וידאו באתר ישיבת תורת החיים
* חינוך בגיל ההתבגרות
* חוברת 'חנוך לנער'
* חוברת 'הכנה לפגישות'

**כתבות**:

* יאיר שלג, כואב לו אז הוא בוכה, באתר הארץ, 1 ביולי 2005
* עמנואל שילה, מלחמת אחים פסיכולוגית - שולחן עורך, באתר ערוץ 7, 13 בינואר 2005
* הרב שחצה את הקווים, תחקיר "המקור", באתר נענע 10
* נעמי אלדר, אהיה כטל לישראל, ריאיון עם הרב טל, דפי שורק
* הרב שמואל טל לתלמידי 'תורת החיים': אפסיק ללמד בישיבה, באתר "סרוגים", 1 ביוני 2015
* עמנואל שילה וחגית רוזנבאום, עובד אצל המלך, באתר ערוץ 7, מתוך עיתון בשבע, י"ז באלול תשע"ו, 20 בספטמבר 2016
* ארנון סגל, קוצק, סניף יד בנימין - ריאיון עם הרב טל בעלון עולם קטן, ז' בטבת ה'תשע"ז, 5 בינואר 2017
* יהודה יפרח, ‏מה קורה בקהילה של הרב שמואל טל?, בעיתון מקור ראשון, 7 ביולי 2019
* כל הכתבות על הרב שמואל טל, באתר ערוץ 7

**מאמרים, כתבות וראיונות בעניין יחסו למדינה**:

* אהרן גרנות, "לא מתפלל לשלומה" - ריאיון עם הרב טל, ט"ו באייר ה'תשס"ז, משפחה, מצוטט באתר 'אזמרך בלאומים'.
* שו"ת עם הרב טל על היחס למדינה (אורכב 27.12.2013 בארכיון Wayback Machine) באתר נצח ישראל
* שמואל טל, מדינת היהודים אינה יהודית, באתר ynet, 31 במאי 2007, פורסם במקור במוסף הצופה
* חוסר הדיוק מפיל אותנו, באתר ערוץ 7, כ"ז בניסן ה'תשע"ו. פורסם במקור בעלון "קרוב אליך" גיליון מס' 123
* ה' הוא המלך, באתר ערוץ 7, ל' בניסן ה'תשע"ו, בתגובה לתגובתו של הרב יואל קטן, באתר ערוץ 7
* מדינת ישראל – מלכות ה´?, באתר כיפה, ח' באייר ה'תשע"ו, בתגובה לתגובתו של הרב אורי שרקי, באתר ערוץ 7, ורבנים נוספים
* בין יום העצמאות ליום ירושלים, באתר ערוץ 7, י"א באייר ה'תשע"ו, בתגובה לתגובתו של הרב אלקנה ליאור, באתר ערוץ 7

**פסק הדין של בית הדין המיוחד**

* פסק הדין של בית הדין של הרב אשר וייס

הערות שוליים
------------

1. ↑   הרב שמואל אוירבך מברך את הרב שמואל טל, סרטון בערוץ "ישיבת תורת החיים", באתר יוטיוב (אורך: 02:04), 26/3/2015
2. ↑  אודות הרב שמואל טל באתר טל חיים
3. ↑  כתבת וידאו על קהילת החוזרים בתשובה בתורת החיים, הכוללת ריאיון עם הרב טל באתר "שמיים"
4. ↑  יועד קדרי, פותח סוגר, באתר העין השביעית, 3 ביוני 2009.
5. ↑  ריאיון לדפי שורק 19(הקישור אינו פעיל, 6.7.2019)
6. ↑  דף הפייסבוק הרשמי של הגרעין
7. ↑  חזקי ברוך, המטרה: לייהד את נצרת עלית, באתר ערוץ 7, 21 באוגוסט 2017
8. ↑  אלי רוטמן, ‏"תורה עם דרך ארץ": תלמיד הגר"ש אוירבך פותח ישיבה, באתר כיכר השבת, 13 באוקטובר 2016
9. ↑  אהרן גרנות, "לא מתפלל לשלומה", **משפחה**, ט"ו באייר התשס"ז
10. ↑  מנחם רהט ואבישי בן חיים, 50 רבנים מובילים קוראים: לא להתגייס למילואים, באתר nrg, ‏ 12/6/2005
11. ↑  גיא עזרא, ‏המחשבה שאפשר לנצח "באהבה" היא טעות מרה, באתר "סרוגים", 27 במרץ 2017
12. ↑  *הרב שמואל טל - לימוד תורה - איך ללמוד עיון*, נבדק ב-2023-12-04
13. 1 2  *הרב שמואל טל | לחיות לפי ההלכה - חזון איש | טז | לימוד אליבא דהלכתא הופך אותך לאיש אחר, במידות ועוד*, נבדק ב-2023-12-04
14. ↑  הספד על הרב שמואל אוירבך זצ"ל, באתר טל חיים
15. ↑  *הרב שמואל טל | שו"ת בחורים | לימוד עיון ופסיקת הלכה - איך ללמוד את דברי הראשונים*, נבדק ב-2023-12-04
16. ↑  *הרב שמואל טל | חיזוק מעשי לעשיית התבוננות; היכולת להגיע לדרגות גבוהות*, נבדק ב-2023-12-04
17. ↑  *הרב שמואל טל | התורה והחיים - יישום התורה בחיי המעשה | א | תורת חיים בארץ ישראל*, נבדק ב-2023-12-04
18. ↑  *הרב שמואל טל - דרך החיים רק מתוך התורה*, נבדק ב-2023-12-04
19. ↑  *הרב שמואל טל שליט"א, חכמה בגויים... עד כמה? תקציר*, נבדק ב-2023-12-04
20. ↑  *הרב שמואל טל | הכנה לימים הנוראים ב | עם ישראל אחד וביטול העדתיות, עין טובה על עצמנו בתהליך התשובה*, נבדק ב-2023-12-04
21. ↑  *הרב שמואל טל | חשיבות התפילות על תשובת עם ישראל | התוועדות לכבוד הילולת החוזה מלובלין*, נבדק ב-2023-12-04
22. ↑  הרב אברהם שרמן, הרב ד"ר יצחק אלפסי והרב יוסף אליהו מובשוביץ  
ראו את המסמך המלא בצד פסקה זו בערך
23. ↑  אלי יעקובי, הרב החרד"לי שמואל טל זכה בפרס טולדאנו היוקרתי, באתר בחדרי חרדים, 8 ביוני 2016
24. ↑  תקציר פסק הדין בחתימת הדיינים, באתר ערוץ 7.  
כתבות בנושא:  
אריה יואלי, ‏בית הדין פסק: הרב טל יוכל להמשיך לעמוד בראש הישיבה אך ימנע מייעוץ לנשים, באתר "סרוגים", 4 ביולי 2019  
קובי נחשוני, הבוררים קבעו: הרב שמואל טל קיים קשר פסול עם אישה נשואה, באתר ynet, 5 ביולי 2019
25. ↑  הרב שמואל טל מתנער מ"רוח הקודש״: טעיתי, באתר ערוץ 7, 8 ביולי 2019
26. ↑  הרב דב ליאור והרב דרוקמן במתקפה על הרב טל, באתר "סרוגים", 15 ביולי 2019
27. ↑  אלה עשרות הרבנים שחתמו על המכתב נגד הרב טל, באתר "סרוגים", 15 ביולי 2019
28. ↑  'קראתי את פסק הדין, אסור לעסוק יותר בפרשת הרב טל', באתר "סרוגים", 8 ביולי 2019
29. ↑  גיא עזרא, ‏אחרי המתקפה הרבנית: רבנים חרדים בתמיכה ברב טל, באתר "סרוגים", 15 ביולי 2019
30. ↑  קובי נחשוני, רבנים בכירים: "הרב טל קיים קשרים עם אישה נוספת; אסור ללמוד במוסדותיו", באתר ynet, 14 בינואר 2020
31. ↑  מוסדות הרב טל מגיבים: לדאבון ליבנו הרבנים לא טרחו לברר עובדות, באתר כיפה, 14 בינואר 2020
32. ↑  פרסום ראשון: 26 רבני תורת החיים במכתב תמיכה ברב שמואל טל: "בירור יסודי העלה כי מדובר בסילופים", באתר כיפה, 15 בינואר 2020
33. ↑  הרב נבנצל מבהיר: "אין מקום להקמת בית דין חדש בעניין הרב טל", באתר "סרוגים", 22 בינואר 2020
34. ↑   הרב יגאל כהן אנחנו צריכים עוד חיילים כמו הרב טל, סרטון בערוץ "תורת החיים", באתר יוטיוב (אורך: 01:40)
35. ↑   הרב החיד"א אברג'ל - ברכות לראש הישיבה הרב שמואל טל שליט"א, סרטון בערוץ "תורת החיים", באתר יוטיוב (אורך: 01:14)
36. ↑   הרב ישראל אריאל מקבל את פני הרב שמואל טל, סרטון בערוץ "תורת החיים", באתר יוטיוב (אורך: 00:38), 1/12/2022
37. ↑   הרב אהרון בוטבול | שיחה בישיבה לצעירים תורת החיים, סרטון בערוץ "תורת החיים", באתר יוטיוב (אורך: 01:09:09), 3/11/2022
38. ↑   הרב יצחק בצרי | ישיבת בית הזמנים 'נשמת חיים' | ניסן תשפ"ב, סרטון בערוץ "תורת החיים", באתר יוטיוב (אורך: 01:01:15), 14/4/2022
39. ↑   הרב יצחק ברדא - ישיבת תורת החיים, סרטון בערוץ "מוסדות יצחק ירנן", באתר יוטיוב (אורך: 32:39), 13/2/2020
40. ↑   הרב אברהם יוסף | שיעור מיוחד בישיבת תורת החיים, סרטון בערוץ "תורת החיים", באתר יוטיוב (אורך: 52:52), 24/2/2022
41. ↑   הרב עובדיה יוסף (הנכד) | ישיבת ביה"ז 'נשמת חיים' | ניסן תשפ"ג, סרטון בערוץ "תורת החיים", באתר יוטיוב (אורך: 01:08:30), 31/3/2023
42. ↑   זום שכולו תורה ה' באייר | הרב מיכאל לסרי, סרטון בערוץ "תורת החיים", באתר יוטיוב (אורך: 48:40), 1/5/2020
43. ↑   הרב מנחם מקובר | הילולת הרמח"ל, סרטון בערוץ "תורת החיים", באתר יוטיוב (אורך: 41:07), 21/5/2020
44. ↑   שיעור של הרב דניאל סטבסקי, סרטון בערוץ "תורת החיים", באתר יוטיוב (אורך: 01:09:23), 13/5/2020
45. ↑   הרב משה צוריאל | צריך להאמין בגאולתם של ישראל, סרטון בערוץ "תורת החיים", באתר יוטיוב (אורך: 43:45), 27/7/2020
46. ↑   הרב יצחק רצאבי | שיחה בישיבה לצעירים תורת החיים, סרטון בערוץ "תורת החיים", באתר יוטיוב (אורך: 49:52), 4/8/2022
47. ↑   הרב ארל'ה הראל | שפת אמת על התורה, סרטון בערוץ "תורת החיים", באתר יוטיוב (אורך: 01:04:03), 3/11/2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007309247505171
* ISNI: 0000 0000 7057 4043
* LCCN: nr2001023407
* VIAF: 97224995
* WorldCat: lccn-nr2001023407

 |